
Parlamentul României

Camera Deputaţilor

COMISIA PENTRU ADMINISTRAŢIE PUBLICĂ  

      30 martie 1998
AMENAJAREA TERITORIULUI ŞI ECHILIBRU 

     Nr.503/ XVIII/6           

                                 ECOLOGIC                                                                                                               

A V I Z


asupra propunerii legislative pentru modificarea şi completarea Legii nr.16/1996 a “Arhivelor Naţionale”.


Cu adresa nr.414 din 12 martie 1998, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării, cu propunerea legislativă pentru modificarea şi completarea Legii nr.16/1996 a “Arhivelor Naţionale”.


În urma examinării propunerii legislative sus-menţionate, în şedinţa din 24 martie 1998, Comisia pentru administraţie publică, amenajarea teritoriului şi echilibru ecologic a hotărât că nu poate fi avizată favorabil şi propune respingerea acesteia, pentru următoarele motive:

1. Legea Arhivelor Naţionale nr.16/1996 a fost elaborată în baza unei serioase documentări în domeniu, cercetându-se în acest scop legislaţiile arhivistice în vigoare în diferite ţări europene precum şi în S.U.A. şi corespunde cerinţelor actuale.

Accesul la documente nu este îngrădit sau interzis după cum rezultă din expunerea de motive , documentele cu termene permanente chiar dacă se află în păstrarea şi adminisrarea instituţiei creatoare timp de 30 de ani, potrivit legii, cu aprobarea creatorului pot fi consultate şi înainte de împlinirea acestui termen.

2. Prin completarea părţii finale a art.2 cu textul propus de iniţiatori ,respectiv:” care se află în proprietatea statului”, se restrânge în mod nejustificat  sfera documentelor care alcătuiesc Fondul Arhivistic Naţional al României , care datorită importanţei acestora potrivit prevederilor legii, beneficiază de o protecţie specială din partea statului.

Măsurile de protecţie speciale stabilite prin lege au ca scop păstrarea şi conservarea în bune condiţii a tuturor documentelor care alcătuiesc Fondul Arhivistic Naţional indiferent de proprietar sau deţinător şi în nici un caz nu sunt de natură să aducă atingere dreptului de proprietate asupra acestora. 

3. Modificarea şi completarea propusă la articolul 10 al legii, conduce la o mărire nejustificată a componenţei Comisiei centrale de selecţionare a documentelor transformând-o dintr-o comisie tehnică de lucru într-un organism pluridisciplinar.

Din analiza atentă a legii în vigoare, se poate constata că un astfel de organism este deja format din specialişti ai Arhivelor Naţionale, cercetători , cadre didactice universitare şi specialişti din ministerele interesate, care analizează, dezbate şi face propuneri în problemele specifice, normele  şi metodologiile de lucru, publicaţii de specialitate, îmbunătăţirea întregii activităţi arhivistice .

Comisia de selecţionare în formula propusă de iniţiatori este practic inoperantă, întrucât membrii acestei comisii care nu sunt specialişti în arhivistică, nu au pregătirea profesională specifică şi nici posibilitatea de a verifica la faţa locului documentele care fac obiectul lucrarilor de selecţionare înaintate Comisiei centrale.  Pe de altă parte, având în vedere larga componenţă a acestei comisii , nu va putea fi întrunită cu operativitate pentru rezolvarea lucrărilor de selecţionare.

Deasemenea tot în cadrul acestui articol, noţiunile folosite de iniţiatori:”selecţionare” şi “selectare” nefiind identice, conduc la confuzii şi interpretări diferite.

Atât în teoria cât şi în practica arhivistică se foloseşte numai termenul de “selecţionare”care reprezintă separarea documentelor de importanţă istorică de cele care îşi pierd valoarea practică după trecerea unui anumit număr de ani.

4. Termenul de 12 luni propus pentru preluarea de către Arhivele Naţionale a Fondului Arhivistic al fostului CC al PCR , precum şi obligativitatea ca Arhivele Naţionale să le prelucreze arhivistic, deasemenea în termen de 12 luni , este nerealist ţinând seama de

volumul mare al documentelor pe care acesta le conţine. 

.

5.  Propunerea de completare a art.15 alin.1 cu precizarea că :”Documentele depuse în custodie , pot fi retrase din Arhivele Naţionale la cererea proprietarilor” nu este necesară, întrucât în cadrul  art. 19 în partea finală se prevede că documentele depuse în custodie pot fi retrase. 

6. Prin propunerea de modificare a art.15 alin.2 se elimină practic prioritatea la cumpărare de către Arhivele Naţionale a documentelor care fac parte din Fondul Arhivistic Naţional .  

In raport cu obiectul şi conţinutul său, considerăm că acest proiect de lege se încadrează în categoria legilor ordinare, în conformitate cu prevederile constituţionale.

